Diari Oficial de la Generalitat Valenciana


Sumari del DOGV 3608, del 20-10-1999 (1999/8272)

RESOLUCIÓ de 6 de setembre de 1999, de la Direcció General d'Ordenació i Innovació Educativa i Política Lingüística, per la qual es dicten instruccions per a l'organització dels programes de garantia social aprovats per la Resolució de 15 de juliol de 1999.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3608

Data del DOGV
:   20-10-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/8272


Data del document
:   06-09-1999

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * ajuda social
    * procediment administratiu

RESOLUCIÓ de 6 de setembre de 1999, de la Direcció General d'Ordenació i Innovació Educativa i Política Lingüística, per la qual es dicten instruccions per a l'organització dels programes de garantia social aprovats per la Resolució de 15 de juliol de 1999. [1999/X8272]
  
L'Ordre de 22 de març de 1994 (DOGV núm. 2.269, de 18 de maig), de les conselleries de Cultura, Educació i Ciència i de Treball i Afers Socials, regula els programes de garantia social durant el període d'implantació anticipada del segon cicle de l'Educació Secundària Obligatòria.
  
Posteriorment, a través de l'ordre conjunta de les conselleries de Cultura, Educació i Ciència, i d'Ocupació, Indústria i Comerç de 26 d'abril de 1999 (DOGV núm. 3.492, d'11 de maig de 1999), es convoquen subvencions per al desenrotllament de programes de garantia social, i en poden ser promotors els ens públics i les entitats sense ànim de lucre.
  
Resolta l'anterior ordre a través de la corresponent resolució del director general d'Ordenació, Innovació Educativa i Política Lingüística de data 15 de juliol de 1999 (DOGV núm. 3.547, de 27 de juliol de 1999), per la qual s'aproven un total de 183 programes de garantia social per al curs 1999-2000, resulta convenient dictar, a l'empara del que establix la disposició final primera de l'Ordre de 22 de març de 1994, instruccions que regulen l'organització dels mencionats programes.
  
Per tot això, resolc:
  
Primer
  
S'aproven les instruccions que figuren en l'annex I de la present resolució.
  
Segon
  
Les presents instruccions seran d'aplicació, per als programes organitzats per les entitats promotores autoritzades a través de la Resolució de 15 de juliol de 1999 (DOGV núm. 3.547, de 27 de juliol de 1999), durant el curs 1999/2000, així com per als que pogueren autoritzar-se posteriorment també per resolució.
  
Tercer
  
El Servei d'Inspecció Educativa vetlarà al llarg del curs pel compliment de les presents Instruccions i supervisarà el procés de compliment dels documents establits en la present resolució.
  
València, 6 de setembre de 1999.- El director general d'Ordenació i Innovació Educativa i Política Lingüística: Josep Vicent Felip i Monlleó.
  
Annex I
  
Instruccions per a l'organització dels programes de garantia social aprovats per la Resolució de 15 de juliol de 1999 (DOGV núm. 3.547, de 27 de juliol de 1999), o posteriors per al curs 1999/2000.
  
Primer. Modalitats
  
Les modalitats a les quals s'han acollit els programes de garantia social són les següents:
  
Modalitat 1
  
Formació-ocupació, quan l'Àrea de Formació Professional Específica incorpora en algun moment al llarg del curs, la realització d'un treball productiu relacionat amb l'àmbit professional del mateix, a través d'un contracte de treball a temps parcial.
  
Modalitat 2
  
Formació amb pràctiques en empreses, quan l'Àrea de Formació Professional Específica inclou la realització de pràctiques formatives en centres de treball.
  
Modalitat 3
  
Formació sense pràctiques en empreses, quan l'Àrea de Formació Professional Específica es realitza en exclusiva en el propi centre formatiu.
  
En les modalitats 1 i 2 i per aquells alumnes que hagen complit 16 anys en l'any natural en què ha començat el programa, s'atendrà al que disposa l'article 6 del Text Refós de la Llei de l'Estatut dels Treballadors (Reial Decret 1/1995, de 24 de març, BOE de 29 de març).
  
Qualsevol canvi de modalitat haurà de ser comunicat per escrit a l'administració.
  
Quan un alumne o alumna passe a la Modalitat 1 i desitge obtindre la certificació final del programa de garantia social, l'entitat promotora garantirà la seua formació en les àrees de Formació Bàsica i Formació i orientació Laboral a través de les accions i el seguiment que considere oportú i de mutu acord amb l'alumne o alumna. S'informarà al respecte a la Inspecció Educativa i a la Unitat de Gestió de la fase corresponent.
  
El treball real que realitze - sempre i quan pertanya a la mateixa família professional del programa - se li computarà con a Formació Professional Específica i s'haurà d'avaluar d'acord amb l' empresa en què haja sigut ocupat/ada.
  
Segon. Estructura i durada dels programes
  
D'acord amb l'apartat 6 de l'Ordre de 22 de març de 1994, els programes de garantia social estan constituïts per cinc components formatius : Àrea de Formació Professional Específica, Àrea de Formació i Orientació Laboral, Àrea de Formació Bàsica, Activitats Complementàries i Acció Tutorial. L'assignació horària (30 hores lectives) entre els diferents components formatius s'atén a l'estructura següent:
  
A) Horari.
  
a) Àrea de Formació Professional Específica: 15 hores setmanals.
  
b) Àrea de Formació i Orientació Laboral: 2 hores setmanals.
  
c) Àrea de Formació Bàsica: 6 hores setmanals.
  
d) Activitats complementàries: 1 hora setmanal.
  
e) Tutoria: 1 hora setmanal.
  
B) Les restants 5 hores, per fer les 30 hores setmanals, podrà distribuir-se entre les distintes àrees i activitats, segons els objectius i la planificació de cada programa.
  
La durada total dels programes de garantia social, segons l'apartat 16.4 de l'Ordre de convocatòria, serà de 900 hores a desenrotllar en un calendari (de 59 dies i 350 hores la primera fase i de 92 dies lectius i 550 hores la segona) inclòs entre el 20 de setembre de 1999 i el 10 de juny del 2000.
  
Tercer. Destinataris. Composició dels grups. Assistència
  
Els destinataris dels presents programes, que seran sempre joves que no hagen fet els 22 anys abans de començar el programa i que en facen, si més no, 16 en l'any natural que s'inicie, haurien de complir alguna de les condicions següents:
  
Col·lectiu 1.
  
Joves escolaritzats en el marc de la implantació anticipada de la LOGSE que estiguen en una de les 2 situacions següents:
  
a) Alumnat que, havent accedit a un programa de diversificació curricular, segons l'opinió de l'equip educatiu que els atén, no està en condicions d'aconseguir els objectius de l'etapa per aquella via.
  
b) Excepcionalment, els alumnes que no hagen pogut accedir a un programa de diversificació i es troben, segons l'opinió de l'equip educatiu, en greu risc d'abandonament escolar.
  
En els dos casos, l'accés als programes de garantia social es realitzarà després de l'avaluació psicopedagògica efectuada pel Servei Psicopedagògic Escolar i/o el gabinet Psicopedagògic autoritzat, oït l'alumnat i, si cal, els seus pares o representants legals, i amb l'informe favorable de la Inspecció Educativa.
  
Col·lectiu 2
  
Joves desescolaritzats que no tenen la titulació acadèmica de Graduat Escolar o que, havent assolit la mencionada titulació, no han aconseguit el títol de Formació Professional de primer grau, i que configuren col·lectius amb risc d'inadaptació social.
  
Col·lectiu 3
  
Joves internats en Institucions Penitenciàries.
  
Col·lectiu 4
  
Alumnes amb necessitats educatives especials que han cursat l'escolarització bàsica tant en centres ordinaris com en centres d'Educació Especial.
  
Composició dels grups
  
Es donarà prioritat a la participació, en qualsevol dels Programes, dels alumnes que oferixen majors possibilitats d'inserció sociolaboral i reinserció educativa.
  
Els programes es realitzaran en grups de 15 alumnes, per a joves pertanyents als col·lectius 1, 2 i 3. Quan en algun dels grups s'integren alumnes amb necessitats educatives especials, el nombre màxim d'alumnes a integrar amb est tipus de necessitats serà de 3, i es reduirà en estos casos el nombre màxim d'alumnes per grup en nombre igual al nombre d'integrats.
  
El nombre mínim d'alumnes per a iniciar l'acció formativa serà de 10.
  
Els programes destinats, exclusivament, a alumnes amb necessitats educatives especials, col·lectiu 4, es desenrotllaran en grups de 10 i no es podrà iniciar l'acció formativa tenint menys de 5 alumnes.
  
Assistència
  
Amb la finalitat de rendibilitzar al màxim l'acció formativa i orientadora de cadascun dels programes de garantia social, es fa necessari evitar, en allò que siga possible, el absentisme i matriculació irregular.
  
Per això, cada entitat organitzarà les mesures que considere oportunes, per mantenir la continuïtat i estabilitat dels alumnes durant el desenrotllament del programa: registres d'assistència, règim d'estímuls i sancions, avisos a les famílies. Tot açò degudament consensuat per l'equip docent i l'alumnat, arreplegat per escrit en el Reglament de Règim Interior que es farà públic a través dels mitjans que es consideren oportuns: díptics, cartellera o similar.
  
Les entitats promotores donaran compte mensualment de les altes i baixes de l'alumnat a la Direcció General d'Ordenació i Innovació Educativa i Política Lingüística, a la Inspecció Educativa i a les Àrees Territorials de Treball.
  
Quart. Matriculació d'alumnes
  
La matrícula en els programes de garantia social és gratuïta.
  
Per a la selecció i matriculació de l'alumnat, les entitats promotores hauran de tindre en compte els següents criteris:
  
a. L'atenció prioritària a joves sense escolarització i sense cap titulació acadèmica i/o professional que els possibilite la inserció en la vida activa o la consecució d'estudis.
  
b. La inclusió en els programes de xics i xiques amb problemàtica social, en situació de risc o exclusió social, i per això es procurarà una ràtio en el grup matriculat, degudament compensada, que possibilite l'eficàcia de l'acció formativa.
  
c. L'atenció a joves escolaritzats (col·lectiu 1) s'efectuarà després que s'hagen beneficiat de totes les mesures possibles d'atenció a la diversitat en el seu propi centre d'origen. Els programes de garantia social no han de constituir una via d'eixida prematura del sistema educatiu per a alguns alumnes perquè per al seu accés a un programa haurà de seguir-se el procés indicat en l'apartat 12.1 de l'Ordre de 26 d' abril de 1999.
  
d. Que les característiques i aptituds de cada alumne/a s'adeqüen a les condicions de l'especialitat formativa del programa i a aquelles altres que l'aprenentatge i l'exercici de determinat ofici requerisquen, sense que hi haja, per tant, incompatibilitat o impossibilitat real per a l'exercici de la professió o per al seu aprenentatge.
  
e. Que per a la matrícula d'alumnes amb necessitats especials s'aportarà, necessàriament i en tot cas, la certificació actualitzada del seu grau de minusvalidesa i un informe expedit pel Servei Psicopedagògic Escolar i/o pel Gabinet Psicopedagògic autoritzat, on queden arreplegades les necessitats educatives especials que té l'alumne o l'alumna, per tal de realitzar-ne una orientació adequada i assegurar que el programa elegit és el més adequat, Es tindrà, per tant, en compte la seua discapacitat, nivell d'autonomia personal i social de manera que la participació en el programa de garantia social li permeta accedir i mantindre un lloc de treball.
  
f. Excepcionalment, i previ l'informe favorable de la Inspecció Educativa, la Direcció Territorial de Cultura i Educació corresponent podrà autoritzar la inclusió en els programes de garantia social d'aquells alumnes que hagen participat en alguna de les accions formatives de cursos anteriors sense haver aconseguit els objectius previstos pel programa.
  
Quint. Documentació
  
Els documents que s'enumeren a continuació han de quedar arxivats en el centre a disposició de la Inspecció Educativa i del personal de les unitats de gestió dels programes de garantia social de les conselleries d'Ocupació i de Cultura, Educació i Ciència.
  
A) Documents de matrícula (per a incloure'ls al seu expedient)
  
- Imprés de matrícula degudament emplenat, segons el model de l'annex III.
  
- 2 fotografies tipus carnet.
  
- Fotocòpia del document que acredite el requisit d'edat.
  
- Fotocòpia del llibre d'escolaritat.
  
- Informes i certificacions.
  
B) Expedient de l'alumne/a
  
- Carpeta-expedient (annex IV) en la qual quedarà registrada:
  
- L'Avaluació Inicial. Full 2.
  
- Síntesi de l'Avaluació Contínua. Full 3.
  
- Orientació Final. Full 4.
  
- Avaluació Contínua Individual.
  
C) Documents organitzatius i de programació
  
- Calendari
  
- Horaris
  
- Fitxes dels professors/es
  
- Programació general
  
- Criteris d'avaluació per àrees.
  
- Programacions didàctiques (específica, bàsica, laboral, tutoria, complementàries).
  
- Registres de coordinació, revisió i seguiment.
  
- Llibre d'actes de reunions.
  
- Llibre de visites.
  
- Llibre d'inventari de material.
  
D) Documents finals.
  
- Acta final.
  
- Consell orientador (full 4 de l'annex IV).
  
- Certificacions.
  
- Memòria.
  
E) Documents econòmics
  
- Pressupost inicial.
  
- Justificació i factures d'inversió.
  
- Justificació i factures de despeses corrents.
  
- Inventaris.
  
- Balanç final.
  
- Llibre de comptabilitat.
  
Sisé. Professorat
  
L'equip educatiu responsable de la formació, tutela i avaluació dels joves al llarg del programa està constituït per:
  
- Un expert o una experta en l'àrea d'ocupació corresponent, que impartix l'Àrea de Formació Professional Específica. La condició d'expert s'acredita a través de la titulació acadèmica o documentació justificativa de la seua activitat professional.
  
- Un mestre o una mestra de primària que impartix l'Àrea de Formació Bàsica i que generalment, coordina l'activitat formativa en el seu conjunt.
  
L'equip docent es corresponsabilitzarà de la Formació i Orientació Laboral, Tutoria, Activitats Complementàries, seguiment i avaluació dels joves al llarg del programa.
  
En les modalitats 1 i 2 previstes en l'apartat primer de la present Resolució es realitzarà un seguiment, per part del dit equip, en els mateixos centres de treball on els alumnes i les alumnes realitzen les pràctiques o en els centres de treball en què estiguen contractats, per tal de verificar el compliment dels objectius del programa.
  
Seté. Programacions
  
D'acord amb l'article 9.1 de l'Ordre de 22 de març de 1994, correspon a l'equip educatiu:
  
- l'elaboració de la programació general de cadascun dels programes de garantia social i de les programacions didàctiques dels components formatius mencionats en l'apartat segon.
  
- l'organització dels horaris i espais necessaris per a la impartició dels programes.
  
L'elaboració de les programacions didàctiques es farà sota la supervisió del coordinador del Projecte i amb la col·laboració, si es tracta de centres docents, del Departament d'Orientació, i s'ha de realitzar partint de les propostes curriculars i documentació de suport aportades per la Direcció General d'Ordenació i Innovació Educativa i Política Lingüística.
  
Les programacions didàctiques han d'estar adaptades a les condicions i característiques dels joves, a l'entorn sociolaboral i als recursos disponibles. Així mateix, han d'estar articulades prenent com a referència la proposta curricular de l'Àrea de Formació Professional Específica, mantenint la seqüència i distribució temporal dels mòduls que la componen.
  
En les programacions didàctiques de les àrees mencionades en l'apartat segon, caldrà que s'especifiquen els criteris d'avaluació que serviran de referència per a la qualificació dels alumnes. Per elaborar els mencionats criteris, en cadascuna de les àrees, s'hauran de tindre en compte les orientacions senyalades en l'annex II.
  
Tant la programació general com les programacions didàctiques de cada programa de Garantia Social, es trametran abans del 20 d'octubre de 1999 a les Direccions Territorials corresponents, per a la seua supervisió per la Inspecció Educativa, per tal d'assegurar la seua adequació als plantejaments de l'Ordre de 22 de març de 1994 i a les normes dictades en les presents Instruccions.
  
Huité. Les pràctiques en centres de treball
  
Tant l'horari com el calendari de les pràctiques en la modalitat 2 es confeccionaran de comú acord entre l'entitat promotora del programa i les empreses col·laboradores en l'execució de les pràctiques, i es farà constar en la programació general d'inici del curs.
  
Durant el període de pràctiques, l'equip docent farà les oportunes modificacions en els horaris de la resta d'activitats per a possibilitar l'assistència i el millor aprofitament de l'alumnat, a les pràctiques.
  
Les pràctiques es realitzaran, preferentment, en dates compreses entre l'1 de febrer i el 30 de maig del 2000 i la seua durada màxima serà de 150 hores per alumne/a.
  
Amb posterioritat a eixa data, les activitats i horaris hauran de seguir amb normalitat fins la conclusió del curs el 10 de juny del 2000. L'últim període serà útil per a recapitular allò que s'haja fet i dur a terme una tasca de síntesi i reflexió al voltant de l'aprenentatge als centres de treball.
  
El temps que l'alumnat dedica a les pràctiques formatives en centres de treball, es computarà, a efectes de l'àrea de Formació Professional Específica, com a Mòdul de Pràctiques, i s'hi farà constar així en el certificat final.
  
L'equip docent realitzarà la programació detallada de les pràctiques i vigilarà que es realitzen correctament.
  
El seguiment i la qualificació de les pràctiques anirà especialment a càrrec del tutor/a de pràctiques (preferentment l'expert/a en l'especialitat impartida) que omplirà per cada alumne en pràctiques i dia de visita realitzada, la fitxa que figura a l'annex VI.
  
La programació de les pràctiques serà realista i adaptada a les possibilitats del col·lectiu de cada programa i s'hauran d'identificar clarament les tasques i les activitats formatives i productives relacionades amb els seus objectius i continguts.
  
El coordinador/a del programa tindrà cura del correcte desenrotllament de les pràctiques i del seu seguiment individualitzat per a la seua correcta avaluació.
  
Nové. Avaluació i qualificació
  
D'acord amb l'apartat huité de l'Ordre de 22 de març de 1994, l'avaluació dels alumnes que participen en programes de garantia social serà contínua, per tal de detectar les dificultats en el moment que es produïsquen, investigar-ne les causes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques, així com el grau de maduresa aconseguit en relació amb els objectius senyalats en l'article segon de la mencionada Ordre. Per als diferents moments del procés d'avaluació es tindran en compte les orientacions següents:
  
- Avaluació inicial
  
Al començament del curs s'estudiarà el nivell d'accés de l'alumnat pel que fa a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter d'individualització que els presents programes requerixen, fent-se explícites les adaptacions i els recolzaments necessaris que li calguen a cada alumne.
  
Els resultats de l'avaluació inicial quedaran recollits en el full 2 de la carpeta-expedient de l'alumne annex IV.
  
- Avaluació contínua
  
Cada professor farà el seguiment i avaluació del component formatiu que impartix, referida a cadascun dels alumnes, i deixarà constància, almenys, de:
  
- L'assistència.
  
- La participació.
  
- El grau de consecució de les capacitats reflectides en els objectius.
  
- El grau d'assimilació dels continguts.
  
- Les qualificacions numèriques parcials obtingudes en cadascuna de les tres àrees senyalades en l'apartat deu de l'Ordre de referència.
  
- Les accions educatives complementàries que l'alumne necessite.
  
Es faran, almenys, tres sessions d'avaluació en les quals es podran qualificar els mòduls i àrees de cada programa. S'informarà els interessats i les seues famílies dels resultats de les avaluacions.
  
L'avaluació serà realitzada per l'equip de professors del respectiu programa, assessorats, si cal, pel psicòleg/a municipal o pel Departament d'Orientació de l'entitat promotora (per a centres escolars).
  
El professor tutor tindrà la responsabilitat de coordinar les sessions d'avaluació, i estendrà acta del seu desenrotllament, fent constar els acords i decisions adoptades.
  
L'equip educatiu omplirà la ?Fitxa de Síntesi d'Avaluació Contínua- (segons el model de l'annex IV, full 3), que formarà part de l'expedient personal de cada alumne i serà el document bàsic que reflectisca el seu procés d'aprenentatge en cadascun dels components formatius del programa.
  
- Avaluació final
  
Representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Formació Bàsica.
  
No obstant això, la resta de components formatius, l'Acció tutorial i les Activitats complementàries, atesa la seua importància per a la consecució dels objectius dels presents programes, hauran de ser tingudes en compte en la qualificació de les àrees abans mencionades. En tot cas, és convenient registrar i valorar:
  
- L'assistència i participació activa en les activitats programades en els citats components formatius.
  
- L'evolució positiva en el desenrotllament personal de l'alumne pel que fa a motivació, implicació i integració social.
  
- La posada en pràctica de les actituds i tècniques bàsiques adquirides, relatives a habilitats socials i d'autocontrol.
  
- La participació en les corresponents activitats esportives i/o socioculturals, el suficient desenrotllament d'actituds participatives i l'adquisició d'hàbits positius.
  
L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals.
  
Al final de cada programa s'omplirà l'acta d'avaluació final segons el model de l'annex V.
  
L'acta comprendrà la relació nominal dels alumnes matriculats en el programa, junt amb les qualificacions de les àrees formatives. Darrere l'acta cal incloure una breu descripció dels mòduls de la Formació Professional Específica.
  
L'acta d'avaluació final serà signada per tots els professors del programa i pel coordinador del projecte. La mencionada acta serà tramesa per triplicat abans del 30 de juny del 2000 a la Direcció Territorial de Cultura i Educació corresponent perquè, una vegada visada per la Inspecció Educativa, siguen expedits els certificats a què fa referència l'apartat deu.
  
Els expedients acadèmics i les actes d'avaluació quedaran arxivats en l'entitat promotora.
  
Deu. Certificacions i orientació
  
Certificacions
  
De conformitat amb el que s'establix en l'article 12 de l'Ordre de 22 de març de 1994 (DOGV núm. 2.269, de 18 de maig de 1994), els i les alumnes que hagen participat en el programa de garantia social rebran un certificat, en què consten per a les àrees de Formació Bàsica y de Formació i Orientació Laboral i per a cadascun dels mòduls superats amb avaluació positiva de la Formació Professional Específica, el nombre total d'hores cursades i les qualificacions obtingudes.
  
La superació de cada mòdul de la Formació Professional Específica suposarà, almenys, l'assistència amb aprofitament per part d'alumne dels dos terços del total d'hores que l'integren.
  
Les hores corresponents a les àrees i/o mòduls no superats s'indicaran en l'espai reservat a tal efecte en la certificació de tal manera que el còmput total d'hores, tant de les àrees i/o els mòduls superats i no superats, coincidisca amb el nombre total d'hores indicades en la resolució aprovatòria del curs.
  
Els i les alumnes que superen un d'estos programes amb una qualificació igual o superior a cinc en tots els mòduls integrats de la Formació Professional Específica - conforme la programació inicial - , la Formació Bàsica i la Formació i Orientació Laboral, disposaran d'una puntuació de partida que se sumarà a la puntuació obtinguda en la prova d'accés als Cicles Formatius de Grau Mitjà. Esta puntuació s'obtindrà multiplicant la mitjana aritmètica de les qualificacions obtingudes en les àrees de Formació Bàsica, de Formació i Orientació Laboral i de cadascun dels mòduls que componen l'àrea de Formació Professional Específica, pel coeficient 0'1. Per a l'obtenció d'esta puntuació mitjana es contemplaran els decimals fins les centèsimes.
  
En el certificat d'aquells alumnes i aquelles alumnes que hagen participat en un programa de garantia social i no superen alguna de les àrees o mòduls que el componen, no se reflectirà la nota mitjana obtinguda. Estos i estes alumnes, per tant, no disposaran de la mencionada puntuació de partida en les proves d'accés als Cicles Formatius de Grau Mitjà.
  
Els certificats s'expediran per les Direccions Territorials de Cultura i Educació, en imprés que es facilitarà oportunament, perquè siga emplenat prèviament per les entitats, les quals els presentaran en la corresponent Direcció Territorial abans del 30 de juny de 2000.
  
- L'informe d'orientació
  
Les certificacions aniran acompanyades d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si cal, del Departament d'Orientació, i es farà arribar a l'alumne de forma que quede garantida la confidencialitat que l'ordre mencionada li atribuïx. L'Informe d'Orientació Acadèmica i Professional anirà firmat pel professor tutor, amb el vistiplau del coordinador del projecte i, si cal, del cap del Departament d'Orientació (segons el model de l'annex IV. Full 4).
  
Amb independència de quin siga el moment en què l'alumne abandone el programa, els documents mencionats només podran ser expedits després de finalitzar el corresponent curs acadèmic.
  
Onze. Seguiment i adaptacions del programa
  
El seguiment de la programació general i de les programacions didàctiques de les àrees i activitats del programa s'haurà de realitzar per l'equip educatiu sota la supervisió del Coordinador/a, de manera permanent deixant constància de les tasques realitzades al respecte.
  
En acabar cada trimestre es dedicaran les sessions de coordinació i seguiment a la revisió i adaptació, si cal, de les programacions.
  
- Memòria final
  
Finalitzat el programa de garantia social, i d'acord amb l'article 13 de l'Ordre de referència, el responsable del mateix elaborarà una Memòria (segons l'esquema de l'annex VII), que serà tramesa a les Direccions Territorials de Cultura i Educació (Unitat d'Inspecció Educativa) i Àrees Territorials d'Ocupació corresponents abans del 30 de juny de 2000.
  
Annex II
  
Orientacions per a elaborar els criteris d'avaluació de les àrees dels programes de garantia social
  
\* Àrea de formació professional específica:
  
Atenent-se als aspectes bàsics que definixen el mòdul i seguint la Proposta Curricular del perfil professional corresponent, els criteris orientadors que poden determinar una qualificació positiva són:
  
- La suficient adaptació al procés d'ensenyament-aprenentatge.
  
- La consecució de les capacitats bàsiques reflectides en els objectius del mòdul, establits en la Proposta Curricular.
  
- L'adquisició de la capacitació tecnicoprofessional mínima que possibilite al jove l'accés al món laboral.
  
\* Àrea de formació i orientació laboral
  
La qualificació positiva en la present àrea, prenent com a referència el Document Base de Formació i Orientació Laboral, estarà orientada per:
  
- L'observació d'una actitud activa i positiva en l'alumne pel que fa a la recerca d'ocupació i als compromisos que haurà d'establir, amb les obligacions que això comporta.
  
- La presa de consciència del jove pel que fa a la seua situació enfront del treball: les seues expectatives, possibilitats i limitacions.
  
- El coneixement bàsic i la utilització de la documentació, entitats i tràmits per a la recerca d'ocupació.
  
- El domini bàsic de tècniques i procediments de recerca d'ocupació.
  
- La seua sensibilització en relació amb la importància de la seguretat i la higiene en el treball.
  
\* Àrea de formació bàsica
  
L'avaluació de l'alumne en l'àrea de Formació Bàsica serà positiva quan haja aconseguit les capacitats mínimes necessàries per a la seua inserció activa en la societat. És a dir:
  
- L'adquisició i, si cal, consolidació de les actituds, habilitats, tècniques i coneixements instrumentals bàsics propis de l'ensenyament obligatori per a:
  
\* la seua actuació professional,
  
\* prosseguir estudis, especialment en la formació professional específica de grau mitjà,
  
\* l'enteniment, valoració, respecte, gaudi i convivència en relació amb si mateix, amb els altres i amb el medi,
  
\* la seua participació com a treballador i ciutadà responsable.
  
El foment de l'esperit de col·laboració i de grup, i l'adquisició d'hàbits i normes de treball individual i en equip.
  
Per tal d'obtindre la qualificació global de l'àrea de Formació Bàsica, el professor responsable d'esta tindrà en compte, així mateix, els criteris d'avaluació que en la Proposta Curricular es recullen per a cadascun dels blocs de continguts dels components instrumentals Llenguatge, Matemàtiques i Socionatural, enteses estes com a components de l'àrea.
  
Annex VII
  
Esquema genèric per a elaborar la memòria final
  
- Portada amb les dades significatives.
  
- Sumari paginat.
  
- Presentació breu de les pàgines que seguixen.
  
I. Història i enquadrament del programa de garantia social. (breument, ja que ha estat tractada al projecte inicial).
  
II. L'equip educatiu.
  
1. Composició, titulació i responsabilitats.
  
2. Tasques prèvies a l'inici del curs: coneixement de la zona i alumnat; adaptació del programa.
  
3. Coordinació de l'equip educatiu: reunions, tasques de revisió, ... etc.
  
III. Alumnat.
  
1. Difusió del programa, selecció i admissió (condicionants, procés, criteris..).
  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.
  
3. Caracterització dels alumnes del programa. Mapa sociològic.
  
IV. Instal·lacions.
  
1. Descripció de la infraestructura i dels espais. Reformes d'adequació. Plànol.
  
2. Maquinària, eines i utillatge. Relació d'estes.
  
3. Necessitats.
  
V. Organització i metodologia.
  
1. Jornada, horari (total i per àrees) i calendari.
  
2. Metodologia global del curs (grups de treball, tipus d'organització, canals d'informació).
  
3. Criteris i instruments d'avaluació emprats (proves, entrevistes, treballs, exàmens..).
  
VI. Relacions que s'han desenrotllat.
  
6.1.De connexió amb l'entorn.
  
6.2.Amb empreses i empresaris del perfil professional.
  
6.3.Amb altres programes de garantia social o projectes semblants.
  
VII. Avaluació de resultats.
  
7.1.En el pla socioeducatiu.
  
7.2.En el pla laboral.
  
7.3.Relació entre recursos i resultats.
  
VIII. Conclusions i propostes de millora.
  
IX. Balanç econòmic.
  
X. Annexos.